Gholf: Rory gee die pas in Rome aanDie Noord-Ier, Rory McIlroy. (Foto: Mike Ehrmann / AFP) Greg Norman se LIV-gholfreeks sou wat wou gee om Rory McIlroy ook aan boord te hê. Maar in stede daarvan is dié Noord-Ier een van die rebelle-reeks se grootse teenstanders en skroom hy nie om sy mond oor hulle uit te spoel nie. Op die koop toe kan niemand ŉ vinger wys na sy spel nie, want nadat hy tellings van 67 en 66 in die eerste twee rondes van die Italiaanse Ope wat in Rome beslis word (en deel is van die Europese en Road to Dubai-reekse) is hy op 133 (-9) met een hou voor die Engelsman Matt Fitzpatrick (134, -8). Hulle word gevolg deur Tom Lewis (Engeland) op 135, Victor Perez van Frankryk op 136 en Tyrell Hatton, Jordan Smith, Luke Donald (almal Engeland), Joost Luiten (Nederland), Sergio Garcia Rodriquez (Spanje) en Lucas Herbert van Australië almal op 137, (-5). McIIroy, wat verlede maand sy derde Fedbeker-titel (Amerikaanse PGA-reeks) gewen het, loop voor op die DP World Tour-puntelys en sal sy voorsprong verder vergroot met nog ŉ oorwinning. Van die Suid-Afrikaners is Oliver Bekker (138, -4) die beste geplaas, gevolg deur Darren Fichardt (140), Louis de Jager (140), Brandon Stone (143), George Coetzee en Haydn Porteous (157). Verskeie spelers moet nog hul rondes vroeg Saterdag voltooi nadat dit te donker geraak het. * In die Amerikaanse PGA-reeks se Fortinet-kampioenskap wat by die Silverado-buiteklub in Scottsdale, Arizona beslis word, loop die Amerikaner Max Homa en die Engelsman Danny Willett (albei 132, -12) met twee houe voor Justin Lowe (Amerika) en Byeong-Hun An van Korea (albei 134, -10) ná die eerste twee rondes. Suid-Afrika se MJ Daffue, Dylan Frittelli en Garrick Higgo kon nie die valbyl ná die eerste ronde vryspring nie. * In die Amerikaanse LPGA-vrouereeks se Portland Classic-toernooi wat in Colombia beslis word, is Suid-Afrika se Paula Reto (137, -7) net drie houe agter die voorlopers, Lilia Vu van Amerika en Esther Henseleit van Duitsland (134, -10) ná die eerste twee rondes. Carlota Ciganda van Spanje is op 135 (-9) derde, met Maja Stark van Swede, Hannah Green (Australië ) en Ayaka Furue van Japan, Weiwei Zhang (China), Andrea Lee (Amerika) en Daniela Darquea (Ecuador) almal op 136. * In die plaaslike Sonskynreeks se Vodacom Orgins of Golf-toernooi wat by San Lameer in Soutbroom gespeel word, loop Danie van Niekerk, wat van Lichtenburg afkomstig is, op 133 ( -11) met een hou voor ná die tweede ronde. Van Niekerk het Vrydag 66 houe aangeteken nadat hy 67 houe in die eerste ronde op sy telkaart ingevul het. Van Niekerk het vanjaar reeds drie keer opeenvolgend nie die afsnypunt oorleef nie. Van Niekerk word deur Wynand Dingle (-10) gevolg met Jaco Prinsloo en Sean Bradley (albei op -9) in die derde posisie. Joe Long van Engeland en Suid-Afrika se Rourke van der Spuy, Hayden Griffiths, Merrick Bremner, Stefan Wears-Taylor en Rupert Kaminsky is almal op -7.